Константин Величков
Петел

chitanka.info

Кукуриго! Вижте гиздостта ми,

гордия петел съм аз:

сутрин рано мали и голями

будя с звънкий своя глас.

Пей, тръби:

кукуриго!

Който спи —

събуди го.

Кукуриго! Гребен на глава ми

кат огън се аленей

и махмузи има на крака ми,

враг да доближи не смей.

Пей, тръби:

кукуриго!

Който спи —

събуди го.

Чуят ме кокошките на двора,

тутакси търчат при мен,

мене всички работливи хора

благославят всякой ден.

Пей, тръби:

кукуриго!

Който спи —

събуди го.

Кукуриго! Че ги будя рано,

преди слънце да изгрей

и работят със сърце засмяно,

без трудът да им тегней.

Пей, тръби:

кукуриго!

Който спи —

събуди го.

Само мързеливци мен не любят,

че не ги оставям аз

скъпото си време в сън да губят:

дойде веч работний час!

Пей, тръби:

кукуриго!

Който спи —

събуди го.

Хайде, мило пиле, събуди се!

Кукуриго! Ха стани!

Облечи се, богу помоли се,

на училище тръгни.

Пей, тръби:

кукуриго!

Който спи —

събуди го.

Кукуриго! Вижте гиздостта ми,

гордия петел съм аз.

Сутрин рано мали и голями

будя с звънкий своя глас.

Пей, тръби:

кукуриго!

Който спи —

събуди го.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.